CELEX: 32016D0408
Language: lv
Date: 2016-03-10 00:00:00
Title: Padomes Īstenošanas lēmums (ES) 2016/408 (2016. gada 10. marts) par to, lai pagaidu kārtā apturētu 30 % to pieteikuma iesniedzēju pārcelšanu, kuri Austrijai iedalīti saskaņā ar Lēmumu (ES) 2015/1601, ar ko nosaka pagaidu pasākumus starptautiskās aizsardzības jomā Itālijas un Grieķijas labā

19.3.2016   
            
            
               LV
            
            
               Eiropas Savienības Oficiālais Vēstnesis
            
            
               L 74/36
            
         PADOMES ĪSTENOŠANAS LĒMUMS (ES) 2016/408
   (2016. gada 10. marts)
   par to, lai pagaidu kārtā apturētu 30 % to pieteikuma iesniedzēju pārcelšanu, kuri Austrijai iedalīti saskaņā ar Lēmumu (ES) 2015/1601, ar ko nosaka pagaidu pasākumus starptautiskās aizsardzības jomā Itālijas un Grieķijas labā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Lēmumu (ES) 2015/1601 (2015. gada 22. septembris), ar ko nosaka pagaidu pasākumus starptautiskās aizsardzības jomā Itālijas un Grieķijas labā (1), un jo īpaši tā 4. panta 5. un 7. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Pamatojoties uz Līguma par Eiropas Savienības darbību (LESD) 78. panta 3. punktu, Padome pieņēma divus lēmumus, ar ko nosaka pagaidu pasākumus starptautiskās aizsardzības jomā Itālijas un Grieķijas labā. Saskaņā ar Padomes Lēmumu (ES) 2015/1523 (2) no Itālijas un Grieķijas uz pārējām dalībvalstīm ir jāpārceļ 40 000 starptautiskās aizsardzības pieteikuma iesniedzēju. Saskaņā ar Lēmumu (ES) 2015/1601 no Itālijas un Grieķijas uz pārējām dalībvalstīm ir jāpārceļ 120 000 starptautiskās aizsardzības pieteikuma iesniedzēju.
            
         
               (2)
            
            
               Lēmumu (ES) 2015/1601 pieņēma ārkārtas situācijas dēļ, ko raksturo pēkšņs trešo valstu valstspiederīgo pieplūdums Itālijā un Grieķijā, un steidzamas nepieciešamības dēļ ātri atvieglot minēto dalībvalstu situāciju saskaņā ar solidaritātes un taisnīga atbildības sadalījuma starp dalībvalstīm principu. No tā izriet, ka katrai pārcelšanas mērķa dalībvalstij būtu jānodrošina, ka pārcelšana notiek regulāri, bez kavēšanās un pietiekami augstā līmenī.
            
         
               (3)
            
            
               Lēmuma (ES) 2015/1601 4. panta 5. punkts nosaka, ka izņēmuma apstākļos dalībvalsts var līdz 2015. gada 26. decembrim paziņot Padomei un Komisijai, ka tā pagaidām nespēj piedalīties līdz 30 % to pieteikuma iesniedzēju pārcelšanas procesā, kas tai iedalīti saskaņā ar minētā panta 1. punktu, norādot pienācīgi pamatotus iemeslus, kas ir saderīgi ar Līguma par Eiropas Savienību (LES) 2. pantā noteiktajām Savienības pamatvērtībām. Komisijai būtu jāizvērtē sniegtie iemesli un jāiesniedz priekšlikumi Padomei attiecībā uz to, lai pagaidu kārtā apturētu līdz 30 % to pieteikuma iesniedzēju pārcelšanas procesu, kas attiecīgajai dalībvalstij iedalīti saskaņā ar minētā lēmuma 4. panta 1. punktu. Pamatotos gadījumos Komisija var ierosināt pagarināt atlikušā iedalījuma pieteikuma iesniedzēju pārcelšanas termiņu līdz 12 mēnešiem pēc minētā lēmuma 13. panta 2. punktā minētā datuma.
            
         
               (4)
            
            
               Austrija saskaras ar izņēmuma apstākļiem ārkārtas situācijas dēļ, ko raksturo pēkšņs trešo valstu valstspiederīgo pieplūdums tās teritorijā.
            
         
               (5)
            
            
               Robežu nelikumīgas šķērsošanas gadījumu skaita ievērojamā palielināšanās, lai iekļūtu Savienībā, un sekundāro kustību pieaugums visā Savienībā ir izraisījuši starptautiskās aizsardzības pieteikuma iesniedzēju skaita strauju palielināšanos Austrijā.
            
         
               (6)
            
            
               
                  Eurostat rīcībā esošie dati apstiprina, ka Austrijā ir strauji palielinājies starptautiskās aizsardzības pieteikuma iesniedzēju skaits. Starptautiskās aizsardzības pieteikuma iesniedzēju skaits ir palielinājās par vairāk nekā 230 %, proti, no 23 835 pieteikuma iesniedzējiem laikposmā no 2014. gada 1. janvāra līdz 30. novembrim līdz 80 880 pieteikuma iesniedzējiem laikposmā no 2015. gada 1. janvāra līdz 30. novembrim, un kopš 2015. gada septembra starptautiskās aizsardzības pieteikuma iesniedzēju skaits vienā mēnesī pārsniedz 10 000. Lai gan Eiropas Patvēruma atbalsta biroja (EASO) dati liecina, ka pieteikuma iesniedzēju skaits 2015. gada decembrī un 2016. gada janvārī salīdzinājumā ar iepriekšējiem mēnešiem ir samazinājies, pieteikuma iesniedzēju skaits joprojām ir augsts.
            
         
               (7)
            
            
               Austrijā 2015. gadā bija otrs lielākais (aiz Zviedrijas) starptautiskās aizsardzības pieteikumu skaits uz vienu iedzīvotāju visā Savienībā (saskaņā ar Eurostat rīcībā esošajiem datiem 9 421 pieteikums uz vienu miljonu iedzīvotāju).
            
         
               (8)
            
            
               Pašreizējā situācija Austrijas patvēruma sistēmai ir radījusi lielu slodzi, kas nopietni ietekmē situāciju uz vietas attiecībā uz uzņemšanas apstākļiem un patvēruma sistēmas spēju izskatīt visus pieteikumus.
            
         
               (9)
            
            
               Tādēļ sakarā ar pašreizējo migrācijas situāciju Austrijā un slodzi tās spējai apstrādāt starptautiskās aizsardzības pieteikumus un nodrošināt pienācīgus uzņemšanas apstākļus personām, kurām nepārprotami vajadzīga starptautiskā aizsardzība, ir pamatoti uz vienu gadu pagaidu kārtā apturēt 30 % to pieteikuma iesniedzēju pārcelšanu, kuri Austrijai iedalīti saskaņā ar Lēmumu (ES) 2015/1601, un tas atbilst 1 065 pieteikuma iesniedzējiem.
            
         
               (10)
            
            
               Pagaidu apturēšanas laikposmā Austrijai joprojām ir pienākums turpināt atlikušā iedalījuma pieteikuma iesniedzēju ātru un regulāru pārcelšanu.
            
         
               (11)
            
            
               30 % pieteikuma iesniedzēju pārcelšanas apturēšana uz vienu gadu ir pietiekams un samērīgs pasākums, reaģējot uz situāciju Austrijā. Atlikušā iedalījuma pieteikuma iesniedzēju pārcelšanas termiņa pagarināšana pēc Lēmuma (ES) 2015/1601 13. panta 2. punktā minētā datuma nebūtu pamatota. Ir svarīgi, ka personu pārcelšana no Itālijas un Grieķijas notiek ātri un regulāri līdz 2017. gada 26. septembrim, lai Itālijai un Grieķijai sniegtu reālu atbalstu saistībā ar pašreizējo ārkārtas situāciju.
            
         
               (12)
            
            
               Ņemot vērā to, ka šā lēmuma mērķus nevar pietiekami labi sasniegt atsevišķās dalībvalstīs, bet rīcības mēroga un iedarbības dēļ tos var labāk sasniegt Savienības līmenī, Savienība var pieņemt pasākumus saskaņā ar LES 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā lēmumā paredz vienīgi tos pasākumus, kas ir vajadzīgi minēto mērķu sasniegšanai.
            
         
               (13)
            
            
               Ar šo lēmumu tiek ievērotas pamattiesības un principi, kas ir atzīti Eiropas Savienības Pamattiesību hartā.
            
         
               (14)
            
            
               Apvienotā Karaliste nepiedalās Lēmumā (ES) 2015/1601. Tādēļ Apvienotā Karaliste nepiedalās šā lēmuma pieņemšanā, un šis lēmums nav tai saistošs un nav jāpiemēro.
            
         
               (15)
            
            
               Īrijai ir saistošs Lēmums (ES) 2015/1601, un Īrija tādēļ piedalās šā lēmuma, ar ko īsteno Lēmumu (ES) 2015/1601, pieņemšanā un piemērošanā.
            
         
               (16)
            
            
               Saskaņā ar 1. un 2. pantu Protokolā Nr. 22 par Dānijas nostāju, kas pievienots LES un LESD, Dānija nepiedalās šā lēmuma pieņemšanā, un Dānijai šis lēmums nav saistošs un nav jāpiemēro.
            
         
               (17)
            
            
               Ņemot vērā situācijas steidzamību, šim lēmumam būtu jāstājas spēkā nākamajā dienā pēc tā publicēšanas Eiropas Savienības Oficiālajā Vēstnesī,
            
         IR PIEŅĒMUSI ŠO LĒMUMU.
   1. pants
   1 065 pieteikuma iesniedzēju pārcelšanu uz Austriju, kuri minētajai dalībvalstij iedalīti saskaņā ar Lēmumu (ES) 2015/1601, aptur līdz 2017. gada 11. martam.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2016. gada 10. martā
      
         
            Padomes vārdā –
         
         
            priekšsēdētājs
         
         K.H.D.M. DIJKHOFF
      
   
   
      (1)  OV L 248, 24.9.2015., 80. lpp.
   
   
      (2)  Padomes Lēmums (ES) 2015/1523 (2015. gada 14. septembris), ar ko nosaka pagaidu pasākumus starptautiskās aizsardzības jomā Itālijas un Grieķijas labā (OV L 239, 15.9.2015., 146. lpp.).